Caterpillar เจ้าตลาดเครื่องจักรก่อสร้าง ที่บิลล์ เกตส์ ลงทุน
เรามาดูกันว่าบริษัทแห่งนี้มีความเป็นมาอย่างไร ? ลงทุนแมนจะเล่าให้ฟัง
26 เม.ย. 2565

Caterpillar เจ้าตลาดเครื่องจักรก่อสร้าง ที่บิลล์ เกตส์ ลงทุน /โดย ลงทุนแมน
หากพูดถึงบริษัทที่เป็นผู้นำในแต่ละอุตสาหกรรม 
กลุ่มเทคโนโลยี คงหนีไม่พ้น Microsoft และ Alphabet 
กลุ่มอีคอมเมิร์ซ ก็ต้องมีชื่อของ Amazon และ Alibaba
และถ้าถามว่าใครกัน คือผู้นำในตลาดอุปกรณ์และเครื่องจักรในการก่อสร้าง คำตอบคือ “Caterpillar Inc.” ซึ่งมีส่วนแบ่งทางการตลาดอยู่ถึง 13% เรียกได้ว่าเป็นบริษัทที่ครองส่วนแบ่งมากสุดในโลก
ที่น่าสนใจก็คือ Caterpillar ยังเป็นหนึ่งในธุรกิจที่คุณบิลล์ เกตส์ ผู้ก่อตั้ง Microsoft เข้าไปลงทุนด้วยเงินส่วนตัว คิดเป็นมูลค่าปัจจุบัน สูงถึง 67,000 ล้านบาท
วันนี้ เรามาดูกันว่าบริษัทแห่งนี้มีความเป็นมาอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องราวของ Caterpillar นั้น เริ่มต้นขึ้นเมื่อช่วงปลายศตวรรษ 1800 
ซึ่งเป็นช่วงที่โลกของเรา กำลังอยู่ในช่วงเปลี่ยนผ่านครั้งสำคัญ นั่นก็คือ “ยุคปฏิวัติอุตสาหกรรม”
จากเดิมที่เราใช้แรงงานจากมนุษย์เป็นหลัก กลับกลายมาเป็นการใช้เครื่องจักรในการผ่อนแรง
แทบทุกอุตสาหกรรมได้เข้าสู่การเปลี่ยนแปลงครั้งนี้ แน่นอนว่ารวมไปถึงอุตสาหกรรมการเกษตร ที่เริ่มมีการนำเครื่องจักรต่าง ๆ มาใช้แทนแรงงานคน
จุดเริ่มต้น เกิดขึ้นในปี ค.ศ. 1837 เมื่อคุณ John Deere ช่างตีเหล็ก ชาวอเมริกัน ได้ทำการคิดค้น “คันไถเหล็ก” ซึ่งนับเป็นสิ่งประดิษฐ์ชิ้นแรก ๆ ที่สร้างขึ้นมา เพื่อทุ่นแรงในการทำนาได้สำเร็จ
นับตั้งแต่วันนั้นอุตสาหกรรมการเกษตร ก็เริ่มเปลี่ยนไป
หลายบริษัทเริ่มหันมาผลิตเครื่องจักร และอุปกรณ์สำหรับทำการเกษตรกันมากขึ้น
รวมไปถึงบริษัท ที่เป็นเหมือนจุดเริ่มต้นของ Caterpillar อย่าง “Holt Manufacturing Company” ที่ถูกก่อตั้งขึ้นโดยคุณ Benjamin Holt ในปี ค.ศ. 1892
ในเวลานั้น Holt Manufacturing Company เป็นบริษัทที่ผันตัวมาผลิตและพัฒนาเครื่องจักร และอุปกรณ์ในการทำฟาร์ม จากที่แต่ก่อนมีธุรกิจหลัก คือการขายวัสดุและอุปกรณ์ที่ใช้ในการสร้างล้อของรถม้า
ซึ่งสินค้าหลักของบริษัทในตอนนั้นก็คือ “รถเกี่ยวข้าว” และนวัตกรรมใหม่อย่างรถแทรกเตอร์
โดยบริษัท Holt Manufacturing ถือเป็นเพียงไม่กี่บริษัทในยุคนั้น ที่สามารถผลิตรถแทรกเตอร์ได้
แต่แม้ว่า Holt Manufacturing Company จะเป็นหนึ่งในผู้บุกเบิกรถแทรกเตอร์ได้สำเร็จ
แต่ไม่นานก็เริ่มมีบริษัทคู่แข่งเกิดขึ้นตามมา
ซึ่งในเวลานั้นคู่แข่งคนสำคัญก็คือ C. L. Best Tractor Company บริษัทผู้ผลิตรถแทรกเตอร์สัญชาติอเมริกัน
โดยมีผู้ก่อตั้งคือคุณ Clarence Leo Best โดยในตอนนั้นบริษัทยังใช้ชื่อว่า C. L. Best Gas Traction Company
ทั้งสองบริษัทได้ทำการแข่งขันกันอย่างดุเดือด ในการออกรถแทรกเตอร์รุ่นใหม่ รวมไปถึงอุปกรณ์อื่น ๆ ที่ใช้ในการทำการเกษตร
จนเข้าสู่ในช่วงปี ค.ศ. 1900 ซึ่งถือเป็นจุดเปลี่ยนครั้งสำคัญของ Holt Manufacturing Company
เมื่อนวัตกรรมใหม่อย่าง Continuous Track หรือ “ชุดล้อตีนตะขาบ” ได้ถูกคิดค้นจนสามารถนำมาใช้งานได้ในปี ค.ศ. 1901
แล้วชุดล้อตีนตะขาบคืออะไร ?
ล้อตีนตะขาบ ก็คือ ชุดล้อที่ประกอบด้วยล้อจำนวนอย่างน้อย 2 ล้อขึ้นไป และถูกนำมาหุ้มด้วยยางหรือแผ่นเหล็กอีกทีหนึ่ง
หรือถ้าพูดให้เห็นภาพมันคือ “ชุดล้อของรถถัง” 
ซึ่งในเวลานั้นล้อตีนตะขาบ ถือว่าเข้ามาตอบโจทย์การทำงานของรถแทรกเตอร์เป็นอย่างมาก
เนื่องจากสมัยก่อน เครื่องยนต์ที่ใช้ในการขับเคลื่อนคือเครื่องจักรไอน้ำ ที่มีน้ำหนักหลายร้อยกิโลกรัม 
ซึ่งชุดล้อตีนตะขาบ ที่ออกแบบมาให้มีพื้นที่กว้างกว่าล้อแบบทั่วไป ทำให้สามารถกระจายน้ำหนักได้ดีกว่า
นอกจากนี้ ชุดล้อที่ติดกันยังส่งผลให้รถแทรกเตอร์สามารถวิ่งได้อย่างราบรื่น และยังสามารถแก้ปัญหาเรื่องการติดหล่ม ในพื้นที่ที่เป็นโคลนได้อีกด้วย
เมื่อเรื่องเป็นแบบนี้คุณ Benjamin Holt จึงได้ทำการไล่ซื้อสิทธิในการผลิต รวมถึงสิทธิบัตรจากบริษัทต่าง ๆ เพื่อนำมาประยุกต์ใช้กับรถแทรกเตอร์ของเขา ยกตัวอย่างเช่น
- ซื้อสิทธิในการผลิตชุดล้อตีนตะขาบ จากคุณ Alvin Orlando Lombard 
นักประดิษฐ์ชาวอเมริกัน ผู้คิดค้นล้อตีนตะขาบ
- ซื้อสิทธิบัตรของชุดล้อตีนตะขาบที่มีชื่อว่า Caterpillar 
จากบริษัท Richard Hornsby & Sons บริษัทสัญชาติอังกฤษ ผู้ผลิตเครื่องจักรสำหรับทำการเกษตร
ที่ในเวลานั้นกำลังพัฒนาชุดล้อตีนตะขาบ ให้กับหน่วยขนส่งปืนใหญ่ของกองทัพอังกฤษ
อ่านมาถึงตรงนี้ หลายคนก็น่าจะสงสัยว่า
ชื่อ Caterpillar กลายมาเป็นชื่อบริษัทจนถึงทุกวันนี้ ได้อย่างไร ?
ชื่อ Caterpillar นั้น เกิดขึ้นในช่วงที่บริษัท Richard Hornsby & Sons กำลังทดลองชุดล้อตีนตะขาบให้กับกองทัพ และด้วยการเคลื่อนที่ของชุดล้อ ที่มีลักษณะคล้ายกับหนอนผีเสื้อ
ทำให้เหล่าทหารในกองทัพ พากันเรียกเจ้าชุดล้อนี้ว่า “Caterpillar” หรือที่แปลว่าหนอนผีเสื้อในภาษาไทย
ซึ่งคุณ Benjamin Holt ก็ได้มองว่าคำนี้เป็นคำที่ดี จึงได้ทำการจดทะเบียนชื่อ Caterpillar ให้เป็นเครื่องหมายการค้าของบริษัทไปเลย นับตั้งแต่นั้นมา
เช่นเดียวกันกับ Holt Manufacturing Company 
คู่แข่งอย่าง C. L. Best Tractor Company เองก็ได้รับสิทธิในการผลิตชุดล้อตีนตะขาบ
จากคุณ Alvin Orlando Lombard
ส่งผลให้ไม่นานหลังจากนั้น ซึ่งก็คือในปี ค.ศ. 1912 บริษัท C. L. Best Tractor ก็สามารถผลิตรถแทรกเตอร์ที่มีชุดล้อตีนตะขาบ จนสามารถแข่งกับบริษัท Holt Manufacturing ได้สำเร็จ
แต่แล้วในปี ค.ศ. 1914 สงครามการแข่งขันระหว่างสองบริษัทก็ต้องชะลอตัวลง
เมื่อสงครามที่ใหญ่กว่า อย่างสงครามโลกครั้งที่ 1 ได้ปะทุขึ้น
ด้วยความสามารถของชุดล้อตีนตะขาบของ Holt Manufacturing Company 
ไม่ว่าจะเป็นเรื่องการขับเคลื่อนบนพื้นผิวในลักษณะต่าง ๆ รวมไปถึงสามารถแบกรับน้ำหนักได้ดี
อีกทั้ง Holt Manufacturing Company ในเวลานั้นยังมีความพร้อมในด้านกำลังการผลิต
จากโรงงานในรัฐอิลลินอย ที่คุณ Benjamin Holt เพิ่งทำการซื้อมาในปี ค.ศ. 1909
จึงทำให้บริษัทได้รับการว่าจ้างจากรัฐบาลสหรัฐอเมริกา ในการพัฒนาและผลิตรถแทรกเตอร์ที่ใช้ในการขนของ และปืนใหญ่ รวมไปถึงผลิตเครื่องจักรต่าง ๆ ให้กับกองทัพของฝ่ายสัมพันธมิตร
ในสงครามครั้งนั้น บริษัทได้ทำการผลิตและส่งรถแทรกเตอร์ ให้กับประเทศอังกฤษ ฝรั่งเศส รวมถึงรัสเซีย รวมแล้วมากถึง 1,200 คัน
จนในปี ค.ศ. 1918 หลังจากที่สงครามจบลง 
แม้ฝ่ายสัมพันธมิตรจะเป็นผู้ชนะสงคราม
แต่แล้วเรื่องที่คุณ Benjamin Holt คาดไม่ถึงก็เกิดขึ้น..
เมื่อรถแทรกเตอร์ รวมไปถึงเครื่องจักรที่ใช้ในสงคราม เมื่อไม่มีสงครามแล้ว มันก็ไม่ได้เป็นที่ต้องการอีกต่อไป รถแทรกเตอร์กว่า 1,200 คัน จึงได้เริ่มถูกทยอยส่งคืนกลับมาที่บริษัท
และด้วยความที่รถแทรกเตอร์เหล่านั้น ถูกออกแบบมาสำหรับการใช้งานหนักในสงคราม จึงไม่สามารถนำไปใช้งานทางการเกษตรได้เลย
บริษัทจึงจำเป็นต้องกู้เงินจำนวนมหาศาล เพื่อนำมาหมุนเวียนให้อยู่รอดต่อไปได้
เพียงไม่กี่ปีหลังจากนั้น ในปี ค.ศ. 1920 คุณ Benjamin Holt ในวัย 71 ปี ก็ได้เสียชีวิตลง
ด้วยหนี้ก้อนโตที่มีอยู่ ทำให้ธนาคารที่เป็นเจ้าหนี้ของบริษัทในตอนนั้น บีบบังคับคณะกรรมการของบริษัท 
ให้แต่งตั้งคุณ Thomas A. Baxter ซึ่งเป็นคนของทางธนาคาร ขึ้นมารับช่วงในการบริหารต่อจากคุณ Benjamin Holt
อย่างไรก็ตาม โชคก็ยังเข้าข้างบริษัท Holt Manufacturing อยู่บ้าง 
เมื่อในปี ค.ศ. 1921 หน่วยงาน Federal Aid Highway Act of 1921 
ได้ทุ่มงบประมาณกว่า 33,000 ล้านบาท ในการปรับปรุงและพัฒนาถนน ตามพื้นที่ชนบทของสหรัฐอเมริกา
เมื่อเรื่องเป็นแบบนี้ คุณ Baxter จึงได้ทำการเปลี่ยนแนวทางของบริษัทครั้งใหญ่ จากที่เคยผลิตเครื่องจักรสำหรับทำการเกษตรเป็นหลัก มาเป็นการผลิตเครื่องจักร และอุปกรณ์ที่ใช้ในการสร้างถนนแทน
แม้การเปลี่ยนแนวทางของบริษัทในครั้งนั้น จะเริ่มทำให้ผลประกอบการของบริษัทดีขึ้น
แต่ด้วยหนี้ก้อนโต ทำให้สถานะทางการเงินของบริษัทยังคงมีความเปราะบางสูง
ส่วนทางคู่แข่งอย่าง C. L. Best Tractor Company ที่แม้จะไม่ได้มีปัญหาด้านการเงิน
แต่ก็กำลังเสียส่วนแบ่งทางการตลาดไปให้กับผู้เล่นรายใหม่ อย่าง Fordson แบรนด์รถแทรกเตอร์
จากบริษัท Ford Motor Company ที่เริ่มเข้ามาตีตลาดตั้งแต่ปี ค.ศ. 1917
ด้วยสถานะทางการเงินที่ย่ำแย่ของ Holt Manufacturing Company 
บวกกับการเสียส่วนแบ่งทางการตลาดของ C. L. Best Tractor Company
ทำให้ทั้งสองบริษัทที่เป็นคู่แข่งกันมาเกือบ 30 ปี ตัดสินใจทำการควบรวมกิจการกัน 
จนท้ายที่สุดก็เกิดเป็น “Caterpillar Tractor Company” ขึ้นมาในปี ค.ศ. 1925
พอไม่ต้องแข่งขันกันเองและรวมร่างกันแล้ว
บริษัท Caterpillar ก็ได้เริ่มกลับมาเติบโตอีกครั้ง 
จนกระทั่งในปี ค.ศ. 1929 ท่ามกลางวิกฤติเศรษฐกิจครั้งใหญ่อย่าง The Great Depression
บริษัทสามารถเข้าจดทะเบียนในตลาดหลักทรัพย์นิวยอร์กได้สำเร็จ
ในปี ค.ศ. 1986 บริษัทได้ทำการเปลี่ยนชื่อจาก Caterpillar Tractor Company 
เป็น Caterpillar Incorporated หรือ Caterpillar Inc. ที่ยังใช้มาจนถึงปัจจุบัน
ตัดภาพมาที่ปัจจุบัน Caterpillar เป็นบริษัทผู้ผลิตและพัฒนาเครื่องจักร และเครื่องยนต์ ในหลายอุตสาหกรรม 
ให้บริการผ่านตัวแทนจำหน่ายครอบคลุมกว่า 193 ประเทศทั่วโลก
ซึ่งสามารถแบ่งสินค้าออกได้เป็น 3 ส่วนหลัก ๆ ด้วยกัน
- Construction หรือ เครื่องจักรที่ใช้ในงานก่อสร้าง เช่น รถขุดดิน, รถขนย้ายดิน และรถแบ็กโฮ
- Resource หรือ เครื่องจักรที่ใช้ในการทำเหมืองทั้งบนดินและใต้ดิน 
- Energy and Transportation หรือ กลุ่มเครื่องยนต์สำหรับอุตสาหกรรมพลังงาน และการขนส่ง
ผลประกอบการของบริษัทในปี 2021 
บริษัทมีรายได้ 1.7 ล้านล้านบาท 
กำไรจากการดำเนินงาน 2.3 แสนล้านบาท
ที่น่าสนใจคือ กลุ่มธุรกิจเครื่องจักรและอุปกรณ์ที่ใช้ในงานก่อสร้าง 
Caterpillar มีส่วนแบ่งทางการตลาดจากทั่วโลก เป็นอันดับที่ 1 ซึ่งมากถึง 13%  
และปัจจุบัน Caterpillar มีมูลค่าบริษัท 4.2 ล้านล้านบาท
รู้หรือไม่ว่า Caterpillar ถือเป็นอีกหนึ่งในธุรกิจที่ คุณบิลล์ เกตส์ ผู้ก่อตั้ง Microsoft ชื่นชอบ
หากเราไปดูที่พอร์ตการลงทุนของ คุณบิลล์ เกตส์
เขามีสัดส่วนการลงทุนใน Berkshire Hathaway Inc. บริษัทโฮลดิงของ คุณวอร์เรน บัฟเฟตต์ มากที่สุด
รองลงมาก็จะเป็น Waste Management, Inc. บริษัทจัดการขยะและรีไซเคิล
อันดับที่ 3 ก็จะเป็น Caterpillar Inc. โดยเขาได้ลงทุนในบริษัทแห่งนี้ 
คิดเป็นมูลค่าในปัจจุบัน มากถึง 67,000 ล้านบาท เป็นสัดส่วนมากถึง 8.7% ของมูลค่าพอร์ตการลงทุนทั้งหมด เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-Caterpillar Inc. Annual Report 2021
-Caterpillar 2021 Investor Presentation